Tanácsnoki beszámoló 2022

A 2022-es évben az általam felügyelt területekre a költségvetésből csekély forrás jutott, így a tervezett feladatoknak egy részét nem tudtuk végrehajtani. Az mindenképpen pozitív, hogy ebben az évben már nem domináltak a lezárások, nem voltak korlátozások, így a rendezvényeket meg lehetett tartani és elindulhatott a kapcsolatok felvétele a testvérvárosokkal is.
Továbbra is úgy gondolom, hogy rendkívül megnehezíti a munkát és az információk áramlását az a tény, hogy az ifjúsági, gyermekvédelmi és testvérvárosi területen nincs a hivatal részéről kijelölt munkatárs (referens). Ugyanakkor a 2022. évben is sokat köszönhetek Bondorné Gyurcsi Mária főosztályvezető asszonynak, Mahr Urbán Beatrixnek és Adler Katalinnak a gyermekvédelem területén nyújtott folyamatos segítségéért.
Ifjúság és gyermekvédelem
A Képviselő-testület 2022. márciusi ülésén elfogadta a Zuglói gyermekvédelmi koncepciót és annak a 2022. évi cselekvési tervét, azzal, hogy a cselekvési tervet évente kell elkészíteni.
A gyermekvédelmi koncepció elkészítése már 2021. évben elkezdődött.
A gyermekvédelmi koncepció részeként elfogadott 2022. évi cselekvési tervben meghatározott feladatok elindultak, igaz, sokkal lassabb ütemben, mint ahogy terveztük. Ennek elsődleges oka a pénzügyi helyzet volt.
A gyermekvédelemmel érintett intézmények dolgozóinak többsége a cselekvési terv 1. pontjában meghatározott elköteleződési nyilatkozatot aláírta.
A cselekvési terv 9. pontjában meghatározott feladat ellátására felkérésre került a Hintalovon Alapítvány. A Hintalovon Alapítvány 2022. október 17. napján az érintett intézmények munkatársainak részvételével a gyermekekkel szembeni rossz bánásmód esetén a kivizsgálás folyamatához szükséges eljárásrend kidolgozásával kapcsolatban egyeztető szakmai megbeszélést tartott.   A Hintalovon Alapítvány a megbeszélést követően intézményenként vette fel a kapcsolatot az eljárási rend kidolgozása érdekében.
A Képviselő-testület döntésének megfelelően a koncepció a 2023. évi cselekvési terve a Kt. decemberi ülésen elfogadásra került.
A Gyermekjóléti Kerekasztal 2022. májusában megtartotta a jogszabályban előírt ülését. Megtárgyalta az Önkormányzat 2021. évi gyermekvédelmi beszámolóját, és javasolta a Képviselő-testületnek elfogadásra.
Ezen az ülésen napirendi pont volt még az Európai Unió által meghirdetett CERV Daphne pályázat bemutatása is, amely a gyermekvédelemhez kapcsolódott. A Képviselő-testület a 2022. május 3-ai ülésén támogatta a pályázat benyújtását, amelyre a pályázati osztály időben be is nyújtotta, de sajnos a pályázat nem nyert. 2023. évben várhatóan újra kiírásra kerül a pályázat, amelyet ismételten szeretnénk
benyújtani.
Testvérvárosi kapcsolatok
 A testvérvárosok területén 2022. évben végre elindulhattak a testvérvárosi látogatások. Az első meghívást lengyel tesvérvárosunktól Racziborztól kaptuk, ahol a város kulturális fesztiválján vehettünk részt, valamint díszvendégi lehettünk Racziborz és Ostrava közötti megállapodás aláírásának. Ezzel egyidőben az erdélyi Csíkcsicsó is vendégül látta delegációnkat. A következő meghívás Opava városából érkezett, ahol a városi napokra látogattunk el. 
A szűkös anyagi lehetőségek miatt idén csak ennek a 3 testvérvárosnak a delegációját tudtuk fogadni. A kulturális programok mellett a delegációk részt vettek Zugló születésnapi ünnepén és a gasztrofesztiválon is.
Felvettük a kapcsolatot berlini testvér-kerületünkkel is és közösen nyújtottunk be sikeres európai uniós pályázatot az Európai Bizottság által meghirdetett Polgárok, Egyenlőség, Jogok és Értékek Program - Citizens, Equality, Rights and Values Programme (CERV) - keretében.
Partnertelepülések: Budapest 14. kerülete, Zugló és Berlin 6. kerülete (Steglitz-Zehlendorf) 
Költségvetés: 28,015 EUR 
A tervezett tevékenységek:
Mindkét városból 80-80 sportoló diák csereprogramja, akiket maximum 5 fő edző (vagy más, sporttevékenységet támogató szakértő) kísérhet, akik ellátják a tanulók felügyeletét és elősegítik a felkészülésüket a sporteseményekre. Mindkét városból maximum 5-5 fő önkormányzati vezető (polgármester vagy helyettese, képviselő-testület tagja, illetve optimálisan legalább 2-3 fő városüzemeltetési, oktatási és sport szakpolitikai szakértő) csereprogramja, akik a sportesemények mellett szakmai programokon és workshopokon vesznek részt.
A sportesemények szervezése mindkét városban, az önkormányzati vezetők és szakértők egyeztetései alapján történik (az ellátás, utazás és szállás költségeit a projekt fedezi). A szakmai programok célja a tapasztalatcsere, tudáscsere és a meglévő gyakorlatok megosztása és fejlesztése helyi (önkormányzati) szinten és tágabb kontextusban a sportdiplomácia, sport oktatás területén, beleértve az olyan alapvető európai elveket, mint a szolidaritás, befogadás és méltányosság.
2022-ben került sor a két területet összekötő Supernova nemzetközi ifjúsági művészeti kiállításra. A kiállítás célja a különböző országból származó fiatalok közötti kölcsönös megértés erősítése és a jövőbe tekintés. A kiállítás az Európai Kulturális Fejlesztési Központ és a Nemzetközi Ifjúsági Művészeti Évkönyv Egyesület szervezésében, a Pécsi Tudományegyetem Zeneművészeti és Vizuális Művészeti Kara, a XIV. kerületi Önkormányzat (Zugló), Chinacham Hungary Magyar-Kínai Gazdasági Kamara   és az ICS Nemzetközi Iskola társszervezésében valósult meg. A nemzetközi (SUPERNOVA) gyermekeknek és fiataloknak szóló rajzverseny kiírásáról szóló tájékoztatót és jelentkezési lapot is kiküldtünk testvérvárosaink részére, amelyre a jelentkezési határidő 2022. március volt, ugyanezt a felhívást eljuttattuk a saját intézményeinkhez is. A pályázat nyerteseinek munkáinak kiállítása és a díjátadó ünnepség a Stefánia palotában volt. A díjakat az önkormányzat részéről Horváth Zsolt alpolgármester és Tóth Attila tanácsnok úr adta át.
[bookmark: _GoBack]A 2022. évben megkezdett munkát a területemen folytatom, továbbá a 2023. évben a költségvetési források figyelembevételével minden érintett pályázaton indulást tervezem. Mint például a testvérvárosokkal még szorosabb kapcsolatokat kialakítani, új testvérvárosokkal kapcsolatot létesíteni. Már megérkezett január elején egy új testvérvárosi kapcsolat felvételre történő felkérés, illetve 2023 augusztusára a Cseh testvérvárosunk Opava küldött meghívót egy focitornára, amelyen Zugló csapatából 13 fő gyermek tud majd részt venni a meghívás alapján.
Budapest, 2023. február 6.

Kinisch Andrea

